Diari Oficial de la Generalitat Valenciana


Sumari del DOGV 6805, del 27-06-2012 (2012/6194)

RESOLUCIÓ de 24 d'abril de 2012, de la Direcció General d'Avaluació Ambiental i Territorial, per la qual s'ordena la publicació d'unes declaracions d'impacte ambiental dels termes municipals de Cotes, Requena, Aldaia, Benidoleig, Paterna i Utiel. Expedients: 260/8145 VVY, 157/2534 RJK, 157/4622 KHG, 160/4566 FSB, 26/1665 ERU i 186/4171 RKS.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6805

Data del DOGV
:   27-06-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/6194


Data del document
:   24-04-2012

Organisme emissor
:   Conselleria d'Infraestructures, Territori i Medi Ambient

Tipus de document
:   Resolució

Descriptors 

:   * Cotes
    * Requena
    * Paterna
    * Utiel
    * Aldaia
    * Benidoleig
    * impacte ambiental

RESOLUCIÓ de 24 d'abril de 2012, de la Direcció General d'Avaluació Ambiental i Territorial, per la qual s'ordena la publicació d'unes declaracions d'impacte ambiental dels termes municipals de Cotes, Requena, Aldaia, Benidoleig, Paterna i Utiel. Expedients: 260/3187 DLN, 157/3649 CON, 157/8391 AVJ, 160/9487 CGN, 26/4749 MXX i 186/8746 ZDC. [2012/6194]  
De conformitat amb l'article 28 del Decret 162/1990, de 15 d'octubre, del Consell, pel qual s'aprova el Reglament per a l'execució de la Llei 2/1989, de 3 de març, d'Impacte Ambiental, el qual establix que una vegada transcorregut el termini assenyalat en l'article 26 sense que s'hagen plantejat discrepàncies, i sense perjuí de la seua notificació al titular, la declaració d'impacte ambiental s'ha de publicar en el Diari Oficial de la Comunitat Valenciana, resolc,  
  
Article únic  
Publicar en el Diari Oficial de la Comunitat Valenciana les declaracions d'impacte ambiental corresponents als expedients 260/8388 ZFI, 157/7983 YZK, 157/6183 MYV, 160/4648 XWL, 26/0025 NCZ i 186/2622 ELQ.  
  
València, 24 d'abril de 2012.- El director general d'Avaluació Ambiental i Territorial: Juan Giner Corell.  
  
  
Declaració d'impacte ambiental  
  
Dades de l'expedient en el Servici d'Avaluació Ambiental Estratègica  
Expedient: 260/2007- AIA.  
Objecte del projecte: Modificació puntual de les normes urbanístiques del PGOU de Cotes (instal·lació de parc solar).  
Promotor: Ajuntament de Cotes.  
Autoritat substantiva: Comissió Territorial d'Urbanisme de València. Conselleria de Medi Ambient, Aigua, Urbanisme i Habitatge.   
Localització: marge sud-est - sud-oest del cim del Montot en el terme municipal de Cotes (València).  
Descripció del projecte  
Objecte del projecte  
L'objecte de la present proposta és la modificació puntual dels usos permesos dins de les normes urbanístiques del Pla General d'Ordenació Urbana de Cotes, a fi de permetre l'ús de generació d'energies renovables per mitjà de panells solars en el sòl no urbanitzable de protecció paisatgística.  
Concretament, es proposa la instal·lació d'un parc solar fotovoltaic format per un conjunt d'instal·lacions de 100 kWp, el qual es connectarà a la xarxa de distribució per mitjà d'una subestació elèctrica transformadora. L'energia es transformarà en el parc de 400 V a 20.000 V per mitjà dels diferents centres de transformació que es repartiran per este, i posteriorment l'energia transformada serà transportada fins a la subestació per mitjà de línies de mitjana tensió a 20 kV. En esta, s'elevarà la tensió de 20 kV a 132 kV a fi d'injectar-la a la xarxa de transport, i usarà per a això una línia aèria de molt alta tensió, que es construirà a este efecte.   
  
Es preveu que el parc solar proposat genere una energia suficient per a abastir una població de 17.000 a 24.000 habitants.   
Descripció de les característiques més rellevants del projecte  
- Localització  
La zona en què es proposa la modificació de les normes urbanístiques es correspon amb sòl no urbanitzable de protecció paisatgística, situada en l'extrem sud-oest del terme municipal de Cotes, als voltants del cim del Montot.   
- Planejament vigent i proposat  
El planejament general vigent està constituït pel Pla General d'Ordenació Urbana de Cotes, aprovat definitivament el 31 de maig de 2001 per la Comissió Territorial d'Urbanisme; i no s'hi ha aprovat cap modificació, ni cap desenrotllament de pla parcial.   
Es proposa la modificació dels articles 9.4.2, 9.4.3 i 9.4.4 de les normes urbanístiques del Pla General, per a permetre i regular els usos, instal·lacions, construccions i obres per a la implantació d'instal·lacions de generació d'energies renovables en el sòl no urbanitzable de protecció paisatgística.   
- Ordenació prevista i usos  
El parc solar proposat ocuparà una superfície de 343.930 m², amb una potència instal·lada entre 5 i 7 MWp i es considera una reserva de sòl de 7.995 m² per a l'establiment d'una subestació transformadora, inclosa dins de la pròpia parcel·la del parc solar.   
Tramitació administrativa  
En data 23 de novembre de 2007, l'Ajuntament de Cotes remet el present projecte, en el qual inclou el corresponent estudi d'impacte ambiental, document de síntesi del projecte d'hort solar fotovoltaic, l'estudi d'integració paisatgística, l'estudi patrimonial previ, l'annex fotogràfic i l'expedient administratiu municipal; i incoa el corresponent expedient d'avaluació ambiental.   
Paral·lelament, en data 23 de novembre de 2007, va tindre entrada en esta Conselleria una instància efectuada per APUC, SL on sol·licitava una resolució administrativa per a una planta solar fotovoltaica en el municipi de Cotes (expedient 431/2007 - AMB). La documentació aportada estava constituïda per l'avantprojecte d'instal·lació de panells solars, l'estudi d'impacte ambiental i l'estudi d'integració paisatgística.  
En eixa mateixa data l'Ajuntament de Cotes remet a esta Conselleria la documentació relativa a la «modificació puntual de les normes urbanístiques del PGOU» (expedient: 260/2007- AIA) amb l'objecte d'efectuar el canvi d'ús del sòl forestal de protecció paisatgística a ús industrial per a la instal·lació de plaques solars. Amb la finalitat d'identificar i avaluar més adequadament els impactes més significatius derivats de l'execució del projecte, es considera que els expedients 260/2007- AIA i 431/2007- CON han de constituir un únic expedient. Per tant, es trasllada la documentació remesa per l'empresa APUC, SL, perquè s'incorpore a l'expedient 260/07 - AIA, objecte de la present resolució.   
1. Informació pública  
D'acord amb el certificat municipal de data 22 de novembre de 2007, subscrit pel secretari de Cotes, i amb el vistiplau de l'alcalde d'esta localitat, la documentació constitutiva de la modificació puntual va ser exposada al públic a través de publicacions en el tauler d'edictes, en el Diari Oficial de la Comunitat Valenciana i en un periòdic d'àmplia difusió, per un termini reglamentari, sense que s'hi produïren al·legacions. No obstant això, no es concreten les dates, el número de publicació ni el diari en què va ser publicat l'esmentat edicte.   
2. Sol·licitud d'informació o documentació complementària  
No s'ha sol·licitat a l'Ajuntament de Cotes ni al Servici de Planificació i Ordenació del Territori de València informació o documentació complementària.   
3. Informes sectorials   
1. Informe desfavorable sobre l'estudi d'integració paisatgística presentat, emés pel Servici de Suport Tècnic de la Direcció General del Paisatge, en data 12 de febrer de 2008, d'acord amb el que disposa la Llei 4/2004 d'Ordenació del Territori i Protecció del Paisatge (LOTPP) i el Decret 120/2006, pel qual s'aprova el Reglament de Paisatge de la Comunitat Valenciana (RPJECV) on s'indica el que es transcriu a continuació:  
- Respecte del contingut dels estudis d'integració paisatgística regulat en l'article 52 del RPJECV, en general el document s'ajusta al dit contingut i a la documentació regulada en l'article 57 del RPJECV, si bé l'estudi no té un pla de participació pública, de conformitat amb el capítol II del títol I del RPJECV, i este s'ha d'incloure. Així mateix, les mesures d'integració en el paisatge que es plantegen són transcripció literal de les normes d'integració paisatgística contingudes en el RPJECV, i s'han de concretar, desenrotllar i definir amb detall per a l'àmbit d'este estudi, d'acord amb els articles 19.2 i 42.2 del RPJECV.  
  
- Respecte de la integració paisatgística i visual de la modificació del pla general proposada, l'objecte del qual és permetre instal·lacions per a la generació d'energies renovables per mitjà de panells solars en sòl no urbanitzable de protecció paisatgística a Cotes, a l'entorn del cim del Montot, sobre la serralada del mateix nom, es realitzen les consideracions següents:  
a) L'aprovació de la modificació proposada permetria el desenrotllament d'una actuació que, a priori, i excepte criteri millor fundat, incompliria diverses normes d'integració paisatgística establides en l'article 33 de la LOTPP i desplegades en el RPJECV, concretament les contingudes en els articles 20.2, en matèria d'integració en la topografia i vegetació, i 21.2 del RPJECV, en matèria de visualització i accés al paisatge, que es transcriuen a continuació:   
«Es prohibixen els creixements urbanístics i les construccions sobre elements dominants o en la cresta de les muntanyes, cúspides del terreny i vores de penya-segats excepte quan forme part del creixement natural de nuclis històrics (...), així com les obres d'infraestructures i equipaments d'utilitat pública que hagen d'ocupar estes localitzacions. En el cas d'equipaments d'utilitat pública haurà de justificar-se tècnicament que és l'únic lloc possible on es poden instal·lar davant d'altres alternatives que comporten un menor impacte per al paisatge. En cap cas podran urbanitzar-se sòls amb pendents mitjanes superiors al 50%».   
  
«Cal preservar les fites i les elevacions topogràfiques naturals -com ara les vessants, turons, muntanyes, serres, llits naturals i qualsevol altre d'anàloga naturalesa-, mantindre la seua visibilitat i reforçar la seua presència com a referències visuals del territori i la seua funció com a espai de gaudi escenogràfic. A este efecte, es prohibixen les transformacions de qualsevol naturalesa que alteren o empitjoren la percepció visual d'esta condició».   
L'àmbit de la modificació del pla general comprén sòl sobre un element topogràfic clarament dominant i que constituïx un referent visual del territori i fins i tot un recurs paisatgístic en l'àmbit comarcal, inclòs en l'inventari forestal i, com s'ha arreplegat en l'informe, mereixedor de protecció paisatgística. Atés que en la documentació presentada no figura la declaració de la utilitat pública de l'actuació a què es donaria cobertura amb la modificació del pla general, junt amb una justificació tècnica del lloc triat enfront d'altres alternatives de menor impacte en el paisatge, es considera inadequat l'àmbit triat.  
  
b) El terreny sobre el qual es proposa la modificació inclou, a més, part del cim del Montot que d'acord amb l'estudi d'integració paisatgística constituïx un recurs paisatgístic visual de valor alt i és un vèrtex geodèsic de tercer orde, de difícil accessibilitat, però des del qual s'albira tota la vall i part de la comarca. En este sentit, es considera que la modificació proposada propicia el desenrotllament d'una actuació que generarà un efecte advers sobre el recurs paisatgístic esmentat, i el danya, ja que este constituïx una referència visual del territori la condició de la qual s'ha de mantindre, tot això de conformitat amb l'article 50.2.c) del RPJECV.   
- Vistos l'incompliment de les normes d'integració paisatgística citades i l'afecció sobre el recurs paisatgístic de valor alt al cim del Montot, i de conformitat amb els criteris establits en l'article 50.2, s'entén que la modificació del pla general permetrà el desenrotllament d'una actuació que no s'integra en el paisatge i, consegüentment, produïx impacte paisatgístic i visual. Atés que el RPJECV establix en l'article 49 que els estudis d'integració paisatgística tenen com a objecte predir i valorar la magnitud i la importància dels efectes que les actuacions poden arribar a produir en el caràcter del paisatge i en la seua percepció que, d'acord amb les especificacions establides en l'informe, es considera que l'impacte generat és substancial (article 54.4 RPJECV), per alterar de forma significativa el caràcter i la percepció del paisatge on s'ubica, i que la mesura prioritària d'integració és la localització i ordenació del paisatge (article 56.3 RPJECV), es proposa que s'adopte una localització diferent per a l'actuació que es pretén, en consonància amb el potencial de les mesures correctores que s'han de derivar de la valoració de la integració paisatgística (article 54.5 RPJECV).   
  
Per tot això, este Servici informa desfavorablement els efectes de la integració paisatgística i visual de la modificació puntual.   
  
2. Informe del Servici de Prevenció d'Incendis i Sanitat Forestal, de data 7 de març de 2008, en el qual s'adjunta la cartografia referida als incendis forestals ocorreguts en el terme municipal de Cotes (s'adjunta plànol a esta resolució). No obstant això, s'indica que el perímetre grafiat amb la llegenda de «Incendi valencià històric», no correspon amb el registre oficial de terrenys forestals incendiats, tal com s'estipula en el Reglament de la Llei 3/1993, Forestal de la Comunitat Valenciana. La informació del dit perímetre ha sigut obtinguda a partir de les dades de camp que en el seu moment es grafiaven a escala 1/50.000 i sense cap rigor cartogràfic, únicament als efectes aproximats del perímetre de l'incendi. Així mateix, les dades històriques són parcials per a la província de València i no existixen per a la resta de províncies d'Alacant i Castelló.   
3. Informe de data 28 d'abril de 2008, subscrit per l'Advocacia General de la Generalitat, en el qual en relació amb l'aplicació del que disposa l'article 50 de la Llei 10/2006, de Forests, relatiu al manteniment i la restauració del caràcter forestal de terrenys en què s'ha produït un incendi, s'establix el següent:  
La Llei 10/2006, de Forests, que modifica la Llei 43/2003, de 21 de novembre, disposa:  
«Trenta-dos. L'apartat 1 de l'article 50 queda redactat en els termes següents:  
Les comunitats autònomes hauran de garantir les condicions per a la restauració dels terrenys forestals incendiats, i queda prohibit:  
  
- El canvi d'ús forestal almenys durant 30 anys.  
- Tota activitat incompatible amb la regeneració de la coberta vegetal, durant el període que determine la legislació autonòmica.  
Amb caràcter singular, les comunitats autònomes podran acordar excepcions a estes prohibicions sempre que, amb anterioritat a l'incendi forestal, el canvi d'ús estiguera previst en:  
- Un instrument de planejament prèviament aprovat.  
- Un instrument de planejament pendent d'aprovació, si ja haguera sigut objecte d'avaluació ambiental favorable o, si esta no és exigible, si ja haguera sigut sotmés al tràmit d'informació pública.  
  
- Una directriu de política agroforestal que preveja l'ús agrari o ramader extensiu de forests no arbrades amb espècies autòctones incultes o en estat d'abandó.»  
Al seu torn, la disposició final segona de l'esmentada Llei 10/2006 i pel que fa a l'habilitació competencial establix:  
«- Esta llei es dicta a l'empara del que disposa l'article 149.1.23 de la Constitució i té, per tant, caràcter bàsic, sense perjuí del que disposen els apartats següents.  
-Té caràcter bàsic, per dictar-se a l'empara de l'article 149.1.18 de la Constitució, els apartats onze, tretze i vint-i-sis de l'article únic, que modifiquen els articles 18.4, 21.7 i 47.3 de la Llei 43/2003, de 21 de novembre, de Forests.  
- L'apartat quinze de l'article únic, que modifica l'article 25.1.b) de la Llei 43/2003, de 21 de novembre, de Forests, es dicta a l'empara de l'article 149.1.8 de la Constitució, sense perjuí de la conservació, modificació i desenrotllament per les comunitats autònomes dels drets civils, forals o especials, on hi haja.  
- La disposició addicional primera es dicta a l'empara de l'article 149.1.14 de la Constitució.  
- La disposició final primera es dicta a l'empara de l'article 149.1.5 de la Constitució.»  
Tenint en compte el caràcter bàsic de la Llei 10/2006 i, per tant, del seu article 50 i atés que no es donen les circumstàncies que preveu el paràgraf segon quant a fer excepció a les prohibicions del punt 1, és d'aplicació en tota la seua extensió l'esmentat article i queda prohibit el canvi d'ús forestal fins a l'any 2022.   
Afeccions legals i consideracions ambientals  
1. En relació amb la transposició de la Directiva 92/43/CEE i la Xarxa Natura 2000, no s'ha constatat en l'àmbit d'actuació l'existència de llocs d'importància comunitari denominats LIC, proposats per a formar part de la Xarxa Natura 2000 ni zones d'especial protecció per a les aus (ZEPA), designades per a la integració en la Xarxa Natura 2000. Tampoc apareixen espais naturals protegits de la Generalitat Valenciana (parc natural, paratge natural, paratge natural municipal, reserva natural, monument natural, lloc d'interés i paisatge protegit), zones humides catalogades, microreserves vegetals, forests d'utilitat pública o gestionades per l'Administració, que puguen veure's afectats per la realització de la present actuació.  
2. No consta en l'expedient administratiu ni en la documentació complementària aportada durant la tramitació del present projecte, el corresponent informe definitiu vinculant regulat en l'article 11 de la Llei 4/1998, d'11 de juny, de Patrimoni Cultural Valencià; no obstant això, sí que s'adjunta una còpia de l'estudi patrimonial previ realitzat, així com el certificat municipal en què s'indica que s'ha efectuat la sol·licitud d'informe a la Conselleria de Cultura i Esport de València, en data 23 de novembre de 2007.   
3. Per l'àmbit d'actuació discorre, tal com s'assenyala en l'estudi d'impacte ambiental, i així pot observar-se en la cartografia temàtica de la Conselleria de Medi Ambient, Aigua, Urbanisme i Habitatge, travessant-lo pel sud-est, el barranc Fondo; i no s'ha aportat entre la documentació administrativa de l'expedient el corresponent informe de la Confederació Hidrogràfica del Xúquer relatiu a l'afecció de l'actuació al domini públic hidràulic o a les seues zones de servitud i de policia.  
  
4. En l'estudi d'impacte ambiental presentat s'ha realitzat una descripció generalista del medi biòtic i abiòtic de l'entorn on es desenrotllarà l'actuació, i s'han descrit posteriorment els elements ambientals susceptibles de ser afectats pel projecte, entre els quals s'inclou: edafologia, climatologia, geologia, vegetació, fauna, hidrologia, patrimoni arqueològic i paisatge. Els aspectes ambientals més rellevants observats en la cartografia temàtica de la Conselleria de Medi Ambient, Aigua, Urbanisme i Habitatge, així com diverses consideracions recollides en la documentació tècnica aportada, són els següents:  
   
- Els terrenys inclosos en el sector no presenten risc de lliscament o despreniment.  
- En l'àmbit d'actuació hi ha un risc d'erosió actual alt (40 - 100 t/ha/any), que s'incrementa a molt alt respecte a l'erosió potencial (>100 t/ha/any).  
- En la zona d'ordenació el risc sísmic és mitjà. Per tant, s'ha de complir la Norma de Construcció Sismoresistent (NCSE- 94)  
  
- L'àrea d'estudi es correspon amb una accessibilitat als recursos hídrics de nivell alt.   
- L'àmbit del programa d'actuació posseïx una vulnerabilitat alta a la contaminació d'aqüífers; la qual cosa implica certes limitacions d'ús per a activitats industrials. En esta categoria es desaconsellen els usos urbanístics industrials i residencials intensius, així com la implantació d'usos agrícoles intensius pel risc de contaminació d'aqüífers associat a la lixiviació de l'adob. No obstant això, en l'estudi s'al·ludix al fet que els usos plantejats en el canvi de categoria del sòl no presenten cap problema d'incompatibilitat amb la vulnerabilitat de la zona.   
  
- En la superfície objecte d'estudi no hi ha cap tipus de risc d'inundació segons la cartografia presentada en el Pla d'Acció Territorial de Caràcter Sectorial sobre Prevenció del Risc d'Inundació a la Comunitat Valenciana (PATRICOVA).   
- No s'observa en l'àmbit d'actuació afeccions generades per infraestructures territorials (carreteres, ferrocarrils, aeroports).  
- Hi ha espècies de matoll baix, que apareixen de forma molt dispersa al costat de zones de solana que no tenen vegetació. Algunes de les espècies que es poden apreciar són: timó (Thymus vulgaris), romer (Rosmarinus officinalis), estepa blanca (Cistus albidus), argilaga (Ulex parviflorus), espart (Stipa tenacisima), margalló (Chamaerops humilis) i cepell (Erica multiflora).   
- Dins del Pla Eòlic de la Comunitat Valenciana la zona figura inclosa com a zona no apta, i no està inclosa dins de cap zona eòlica.   
  
- No està afectat per cap pla d'acció territorial ni corredor per a grans infraestructures.  
- En l'interior de la zona d'estudi no es troben exemplars que segons l'article 4 de la Llei sobre protecció i conservació del patrimoni arbori monumental de la Comunitat Valenciana hagen d'estar protegits genèricament.  
- El risc d'incendi és alt i extrem en la zona d'estudi.  
- Per l'interior de la zona d'estudi no hi ha vies de comunicació a excepció d'unes quantes pistes forestals.   
- Hi ha una línia d'alta tensió que porta energia a la pedrera pròxima a la zona d'actuació, però no discorre per l'interior d'esta.  
  
- No es troben cementeris, granges o altres activitats agropecuàries; tampoc depuradores o gasoductes, encara que sí que hi ha una pedrera en les proximitats de l'àmbit d'actuació.  
- No es tracta d'una zona afectada pel pla zonal de residus o altres plans d'índole territorial.   
Consideracions jurídiques  
1. El projecte examinat constituïx, segons el que preveu l'apartat 8.a de l'annex I, del Decret 162/1990, de 15 d'octubre, pel qual s'aprova el Reglament per a l'Execució de la Llei 2/1989, de 3 de març, d'Impacte Ambiental, modificat pel Decret 32/2006, de 10 de març, del Consell de la Generalitat, un dels supòsits fàctics en què resulta preceptiva la formulació d'una declaració d'impacte ambiental, prèviament a la resolució administrativa que s'adopte per a l'aprovació definitiva d'aquell, segons es desprén de l'article 5 de la Llei 2/1989, d'Impacte Ambiental i concordants del seu Reglament.  
  
2. En l'expedient s'han observat els tràmits previstos en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'Execució de la Llei 2/1989, d'Impacte Ambiental.  
3. L'article 5 del Decret 162/1990, de 15 d'octubre, atribuïx a l'òrgan ambiental la competència per a la formulació de les declaracions d'impacte ambiental dels projectes a què s'aplique la Llei 2/1989 d'Impacte Ambiental.  
4. L'article 16.2 m) del Decret 131/2007, del Consell, pel qual s'aprova el Reglament Orgànic i Funcional de la Conselleria de Medi Ambient, Aigua, Urbanisme i Habitatge, atribuïx a la Direcció General de Gestió del Medi Natural la competència sobre l'avaluació d'impacte ambiental de plans, programes i projectes, així com de qualsevol altres accions dutes a terme tant pels poders públics com pels particulars en el territori de la Comunitat Valenciana.  
  
Per tant, basant-se en tot l'anteriorment exposat i fent ús de les facultats que tinc legalment atribuïdes, formule la següent declaració d'impacte ambiental:  
  
Primer   
Estimar desfavorable, només als efectes ambientals, el Projecte de Modificació Puntual de les Normes Urbanístiques del Pla General d'Ordenació Urbana de Cotes (València), ja que es consideren, d'acord amb el que s'exposen els informes emesos respecte d'això per la Direcció General del Paisatge, el Servici de Prevenció d'Incendis i Sanitat Forestal i el de l'Advocacia General de la Generalitat, els aspectes que s'indiquen a continuació:  
1. La modificació proposada constituïx un incompliment de les normes d'integració paisatgística establides en l'article 33 de la Llei 4/2004, d'Ordenació del Territori i Protecció del Paisatge (LOTPP), i desplegades en el Decret 120/2006, pel qual s'aprova el Reglament de Paisatge de la Comunitat Valenciana (RPJECV), concretament les contingudes en els articles 20.2 (integració en la topografia i la vegetació) i 21.2 (visualització i accés al paisatge) del RPJECV, a causa, fonamentalment, del fet que l'àmbit de la modificació es localitzaria sobre un element topogràfic clarament dominant que constituïx un referent visual del territori, el qual es considera un recurs paisatgístic d'àmbit comarcal inclòs en l'inventari forestal i, per tant, mereixedor de protecció paisatgística. Paral·lelament, atés que entre la documentació remesa no s'ha considerat la declaració de la utilitat pública de l'actuació ni s'ha justificat adequadament el lloc triat enfront d'altres alternatives d'ubicació que generen un menor impacte en el paisatge, cal considerar com a inadequat este àmbit de localització.   
  
2. L'àmbit de la modificació puntual comprén part del cim del Montot, el qual constituïx un recurs paisatgístic visual d'alt valor i és, al seu torn, un vèrtex geodèsic de tercer orde des del qual s'albira tota la vall i part de la comarca. Per això, i atés que este recurs paisatgístic constituïx una referència visual del territori la condició del qual cal mantindre, d'acord amb l'article 50.2.c) del Reglament de Paisatge de la Comunitat Valenciana (RPJECV), la realització de l'actuació proposada generaria un efecte advers sobre este recurs.   
  
3. Pel fet que l'àmbit d'actuació es va veure afectat per un incendi forestal en 1992, és d'íntegra aplicació el que disposa l'article 50 (manteniment i restauració del caràcter forestal dels terrenys incendiats) de la Llei 10/2006, de 28 d'abril, per la qual es modifica la Llei 43/2003, de 21 de novembre, de Forests, i per tant queda prohibit el canvi d'ús forestal dels terrenys afectats fins a l'any 2022.   
  
Segon   
Notificar a les persones interessades que contra esta resolució, per ser un acte de tràmit que no posa fi al procediment ni produïx indefensió, no es pot interposar cap recurs; sense perjuí d'utilitzar els mitjans que en defensa del seu dret s'estimen pertinents.  
  
Tercer  
Publicar en el Diari Oficial de la Comunitat Valenciana esta declaració d'impacte ambiental, d'acord amb el que disposa l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'Execució de la Llei 2/1989, de 3 de març, d'Impacte Ambiental.  
  
València, 17 de juny de 2008.- La directora general de Gestió del Medi Natural: M. Ángeles Centeno Centeno  
  
  
Declaració d'impacte ambiental  
  
Expedient: 157/2007- AIA.  
Títol: Emmagatzematge i trituració de ferralles.   
Promotor: Hierros José Aguilar Marco, SL.  
Autoritat substantiva: Ajuntament de Requena.  
Localització: parcel·les E11 i E10 de la primera ampliació del polígon industrial El Romeral del terme municipal de Requena (València).  
1. Objecte del projecte  
El projecte té com a objecte l'autorització d'una activitat d'emmagatzematge i trituració de ferralla. L'actuació proposada constituïx un dels supòsits previstos en l'annex I del Decret 162/1990, de 15 d'octubre, pel qual s'aprova el Reglament per a l'execució de la Llei 2/1989, de 3 de març, d'Impacte Ambiental, modificat pel Decret 32/2006, de 10 de març, del Consell de la Generalitat, i cal obtindre la corresponent declaració d'impacte ambiental (DIA) del projecte prèviament a l'autorització definitiva d'este.   
  
2. Descripció de les característiques més rellevants del projecte  
D'acord amb projecte presentat l'activitat s'ubicarà en les parcel·les E11 i E10 de la primera ampliació del polígon industrial El Romeral, en el terme municipal de Requena (València). Presenta una superfície total conjunta de 12.246,01 m² sobre sòl urbà industrial, amb la distribució de superfícies de l'activitat següent:  
- Nau industrial de magatzematge i reparació de maquinària de 414,12 m².  
- Planta baixa de l'edifici d'oficines de 200,0 m².  
- Planta primera de l'edifici d'oficines de 200,0 m².  
- Planta baixa de l'edifici de centres de transformació i quadros elèctrics de 42,25 m².  
- Planta primera de l'edifici de centres de transformació i quadros elèctrics de 42,25 m².   
3. Alternatives  
L'estudi d'impacte ambiental (EIA) no considera alternatives a l'actuació projectada quant a la ubicació de l'activitat. Les possibles alternatives a la solució adoptada queden condicionades per les característiques pròpies del projecte i per les consideracions i solucions adoptades en l'estudi d'impacte ambiental (EIA).  
4. Afeccions legals  
L'informe municipal, de 27 de novembre, considera compatible l'activitat amb el planejament urbanístic i es pronuncia favorablement a la implantació de l'activitat en l'emplaçament triat.   
L'activitat proposada és de gestió de residus perillosos, conformement amb la Llei 10/1998, de Residus, i la Llei 10/2000, de Residus de la Comunitat Valenciana, i queda sotmesa a la corresponent autorització administrativa de la conselleria competent en medi ambient.   
  
L'activitat constituïx un dels supòsits arreplegats en l'annex I del Reial Decret 9/2005, de 14 de gener, sobre activitats potencialment contaminants del sòl, el qual exigix, d'acord amb l'article 3.1, la presentació d'un informe preliminar de situació del sòl ocupat davant de l'òrgan autonòmic competent.  
El Decret 266/2004, del Consell de la Generalitat, que desplega la Llei 7/2002, de 3 de desembre, de la Generalitat Valenciana, de Protecció contra la Contaminació Acústica, exigix, en l'article 18, la realització d'auditories acústiques per a aquelles activitats susceptibles de produir sorolls i vibracions.  
Tot això sense perjuí de les autoritzacions calga obtindre d'altres organismes, de conformitat amb la normativa sectorial que siga aplicable.  
5. Consideracions ambientals  
Respecte a les principals afeccions ambientals del projecte sobre el medi ambient, l'EIA considera diversos impactes ambientals com a conseqüència de l'actuació projectada, i proposa accions protectores i correctores i un programa de vigilància ambiental.   
El procés de construcció per a l'exercici normal de l'activitat consistix en la pavimentació de la parcel·la, la construcció d'una nau per a l'emmagatzematge i reparació de maquinària i grues, la construcció d'un edifici d'oficines de dos plantes amb fins tècnics, comercials i administratius, i el muntatge de les màquines més importants de la planta com són la trituradora i la grua de càrrega de ferralla.   
D'acord amb el projecte, la major part de la instal·lació com ara la zona d'emmagatzematge de ferralla i la trituradora es troben a cel obert. El terreny s'ha de pavimentar amb base impermeable. Ha de disposar d'un pendent del 2% descendent cap a l'oest, amb un punt de recollida de les aigües pluvials de la parcel·la que desemboca en un equip separador de greixos i olis i que, posteriorment, abocarà al clavegueram del polígon industrial. Així mateix, les aigües residuals domèstiques d'oficines i servicis es canalitzen fins al clavegueram del polígon industrial.  
  
La parcel·la comptarà amb un tanca de blocs de formigó fins a una alçària de 0,70 m sobre els quals es col·locarà malla i pals metàl·lics. Com a mesura correctora, i a fi de limitar l'impacte visual i paisatgístic causat per l'activitat, es proposa en l'EIA la col·locació en el perímetre de la parcel·la d'una pantalla vegetal arbòria de xiprers.   
La trituradora de ferralla és un focus generador de soroll, per tant s'han d'adoptar mesures correctores consistents en la col·locació de panells acústics d'una alçària aproximada de 10 metres.  
Com a residus procedents de l'activitat d'emmagatzematge i trituració de ferralla, la fragmentadora separa els materials sobrants com ara plàstics, papers, etc. Així mateix, es generen els olis i greixos que puga portar la ferralla, separats en la trituradora i arreplegats en el depòsit de decantació d'esta. Estos residus seran entregats a gestor autoritzat.  
  
6. Tramitació administrativa  
El 16 de juliol de 2007 es rep en el Registre General dels servicis centrals d'esta Conselleria un ofici de remissió de l'oficina del PROP de Requena de la sol·licitud de declaració d'impacte ambiental (DIA) per al projecte de llicència ambiental, amb expedient 86/9515 EP/APP, de l'Ajuntament de Requena. La sol·licitud adjunta la documentació següent:  
- Projecte de llicència d'activitat per a un emmagatzematge i trituració de ferralla.  
- Estudi d'impacte ambiental (EIA).  
- Còpia de l'expedient administratiu instruït en l'Ajuntament de Requena per a una llicència d'activitat. S'inclou en este el resultat de la informació pública, per un termini de 20 dies.  
Per mitjà de notificació efectuada el 13 de febrer de 2007 es requerix a l'Ajuntament de Requena l'esmena del període d'informació pública, per ser insuficient per al tràmit d'avaluació d'impacte ambiental, ja que és necessari un període mínim de 30 dies d'acord amb la modificació introduïda per la Llei 27/2006, de 18 de juliol, en l'article 3 del Reial Decret Legislatiu 1302/1986, de 28 de juny, d'Avaluació d'Impacte Ambiental.  
El 25 d'abril de 2008 es rep nou certificat d'informació pública remés per l'Ajuntament de Requena amb un període d'exposició pública de 30 dies.   
7. Consideracions jurídiques  
El projecte examinat constituïx, segons el que preveu en l'annex I de l'apartat 6.c.2) del Decret 162/1990, de 15 d'octubre, pel qual s'aprova el Reglament per a l'execució de la Llei 2/1989, de 3 de març, d'Impacte Ambiental, modificat pel Decret 32/2006, de 10 de març, del Consell de la Generalitat, un dels supòsits fàctics en què resulta preceptiva la formulació d'una declaració d'impacte ambiental, prèviament a la resolució administrativa que s'adopte per a l'aprovació definitiva d'aquell, segons es desprén de l'article 5 de la Llei 2/1989, d'Impacte Ambiental i concordants del seu Reglament.   
L'expedient ha observat els tràmits previstos en el Decret 162/90, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental modificat pel Decret 32/2006, de 10 de març, del Consell de la Generalitat; en la Llei 2/89, de 3 de març, de la Generalitat Valenciana, i en les altres disposicions que siguen d'aplicació.   
L'article 5 de la Llei 2/1989, de 3 de març, d'Impacte Ambiental, atribuïx a l'òrgan mediambiental la competència en formulació la declaració d'impacte ambiental dels projectes sotmesos a esta.   
  
L'article 16, apartat 2, lletra m) del Decret 217/2007, de 26 d'octubre, pel qual es modifica el Decret 131/2007, de 27 de juliol, del Consell, pel qual s'aprova el Reglament Orgànic i Funcional de la Conselleria de Medi Ambient, Aigua, Urbanisme i Habitatge atribuïx a la Direcció General de Gestió del Medi Natural la competència sobre l'avaluació d'impacte ambiental, de projectes públics i privats, així com dels plans i programes que no requerisquen d'avaluació ambiental estratègica, d'acord amb la normativa aplicable, que es realitzen en el territori de la Comunitat Valenciana.  
Per tot això, fent ús de les facultats que tinc legalment atribuïdes, formule la declaració d'impacte ambiental següent:  
  
Primer  
Estimar acceptable, només als efectes ambientals i sense perjuí de l'obtenció prèvia de les autoritzacions sectorials que són d'aplicació, el projecte una activitat d'emmagatzematge i trituració de ferralles, promogut l'empresa Hierros José Aguilar Marco, SL, en les parcel·les E11 i E10, primera ampliació del polígon industrial El Romeral del terme municipal de Requena (València), sempre que es faça d'acord amb el que establix l'estudi d'impacte ambiental, el projecte i la resta de la documentació presentada.  
  
Segon  
Se supedita l'execució del projecte esmentat al compliment dels condicionants següents:  
1. En el moment de posada en marxa de l'activitat s'ha de fer l'auditoria acústica exigida per l'article 18 del Decret 266/2004, de 3 de desembre, i s'han de prendre les mesures correctores pertinents en el cas que s'incomplisquen els nivells acústics exigits per la Llei 7/2002, de 3 de desembre, de la Generalitat Valenciana, de protecció contra la contaminació acústica.  
2. Les zones d'arreplega i emmagatzematge de ferralles han d'estar dotades de paviment impermeable i d'un sistema d'arreplega d'aigües pluvials dotat de sistema decantador i separador d'hidrocarburs situat abans del punt de connexió amb el clavegueram del polígon industrial.  
  
3. Cal disposar una barrera vegetal o semblant artificial amb una alçària mínima de 2,5 metres al llarg del perímetre de tanca de la parcel·la que reduïsca l'impacte visual produït pels emmagatzematges de ferralla.  
4. Qualsevol modificació o ampliació del projecte presentat, així com si es detecta algun impacte ambiental no previst en l'estudi d'impacte ambiental, haurà de ser comunicat a la Direcció General de Gestió del Medi Natural que establirà, si és procedent, l'aplicació de nous condicionants.  
  
Tercer  
Notificar a les parts interessades que contra esta resolució, per no ser un acte definitiu en via administrativa, no es pot interposar cap recurs, la qual cosa no és inconvenient perquè es puguen utilitzar els mitjans que en defensa del seu dret i dels seus interessos consideren pertinents.  
  
Quart  
Publicar en el Diari Oficial de la Comunitat Valenciana la present declaració d'impacte ambiental, d'acord amb el que disposa l'article 28 de l'esmentat Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'Execució de la Llei 2/1989, de 3 de març, d'Impacte ambiental.  
  
València, 30 de maig de 2008.- La directora general de Gestió del Medi Natural: M. Ángeles Centeno Centeno.  
  
Declaració d'impacte ambiental  
Expedient: 157/2008 - AIA.  
Títol: Centre de vehicles fora d'ús.  
Promotor: Desguaces Malvarrosa, SL.  
Autoritat substantiva: Ajuntament d'Aldaia.  
Localització: polígon industrial la Lloma, carrer d'Ovidi Montllor, 1.Terme municipal d'Aldaia (València).  
Descripció del projecte  
1. Objecte del projecte  
L'empresa Desguaces Malvarrosa, SL ha sol·licitat davant de l'Ajuntament d'Aldaia una llicència ambiental per a una nova activitat de centre de tractament de vehicles al final de la seua vida útil (VFU). Esta activitat implicarà la recepció i descontaminació dels VFU d'acord amb les prescripcions legals establides en el Reial Decret 1383/2002, així com el seu desballestament per a la recuperació de peces i components d'automòbil.  
2. Descripció de les característiques més rellevants del projecte  
L'empresa compta amb la pertinent autorització administrativa com a centre autoritzat per al tractament de vehicles fora d'ús, notificada el 30 de setembre de 2004, per a les seues instal·lacions ubicades a Riba-roja (València) amb un total de 10.000 VFU/any de certificats concedits per esta Conselleria. Amb l'objecte de millorar el servici i incrementar així el nombre de certificats que la Conselleria atorga, es pretén adequar a este fi una nau industrial llogada d'uns 1.100 m² de superfície construïda situada en el carrer d'Ovidi Montllor, 1, en el polígon industrial la Lloma, del terme municipal d'Aldaia (València).  
  
Tal com s'ha indicat, l'activitat pretén instal·lar-se en un edifici industrial ubicat en una parcel·la d'uns 1.015 m² de superfície, dels quals uns 825 m² constituïxen la nau pròpiament dita que és de forma trapezoïdal. Es preveu un ús de 350 m² destinats a l'activitat de centre autoritzat de tractament (CAT), i reservar la resta de superfície, uns 665 m², per a oficines, servicis i taller de reparació d'automòbils.   
La parcel·la es troba en sòl urbà (zona industrial), apte per a la ubicació de l'activitat que es pretén realitzar. L'edificació és una nau industrial ja existent amb distribució en planta baixa i entresolat. S'hi accedix pel carrer d'Ovidi Montllor del polígon industrial.   
Dins de la nau, s'establirà:   
- Zona de recepció i emmagatzematge prèviament a la descontaminació, coberta, amb sòl impermeabilitzat i resistent a la contaminació per abocament de líquids susceptibles de contaminar les aigües subterrànies o el subsòl. Comptarà amb un sistema d'arreplega d'aigües i líquids amb arqueta lluïda en la seua cara interior i impermeable i separador d'olis i greixos que assegure que no sobreïsca per un abocament excessiu de líquids. El pendent de la zona de recepció i de la canalització ha d'assegurar la correcta arreplega d'aigües.  
- Zona de descontaminació i emmagatzematge de combustibles i residus perillosos, coberta i proveïda de: sòl impermeabilitzat i resistent a la contaminació per vessaments, sistema d'elevació que permeta la retirada de fluids amb garanties de seguretat, sistema d'extracció de fluids del vehicle que cal descontaminar per mitjà d'aspiració o gravetat, recipient d'emmagatzematge temporal identificats i sistema d'arreplega d'aigües i líquids amb arqueta lluïda en la seua cara interior i impermeable i separador d'olis i greixos que assegure que no sobreïsca per un abocament excessiu de líquids.  
- Zona de desballestaments: es tindrà en consideració l'existència d'altres elements potencialment perillosos per al medi ambient per a la seua correcta manipulació.  
El polígon compta amb xarxa d'abastiment d'aigua potable, subministrament elèctric, amb una potència total instal·lada en el projecte de 26,24 kW (maquinària, enllumenat i altres usos), arreplega de residus urbans i xarxa de clavegueram.  
La missió fonamental de l'activitat consistix en el tractament, la descontaminació, el desballestament i la recuperació de vehicles fora d'ús. El procés que s'ha de seguir és el següent: recepció d'identificació dels VFU amb la realització de l'emmagatzematge d'estos després de la descontaminació, descontaminació dels VFU i emmagatzematge temporal de combustibles i residus perillosos i desmuntatge dels VFU on es desmunten les peces i els elements reciclables o valoritzables per altres mitjans.  
Les aigües residuals generades en les instal·lacions es preveu que siguen sanitàries i industrials: les primeres procedents dels lavabos s'abocaran directament a la xarxa de clavegueram municipal, mentres que les segones, procedents de la neteja de la zona de tractament i descontaminació que arrosseguen els possibles vessaments d'olis es canalitzen cap a un separador d'hidrocarburs.   
Alternatives  
En l'estudi d'impacte ambiental no es consideren alternatives a l'actuació projectada.  
Tramitació administrativa  
Amb data 6 de maig de 2008, va tindre entrada en la Direcció General de Gestió de Medi Natural un escrit de l'Ajuntament d'Aldaia pel qual es sol·licitava l'avaluació d'impacte ambiental del projecte i es remetia el corresponent expedient, incloent-hi:  
- Projecte tècnic  
- Estudi d'impacte ambiental   
- Expedient administratiu  
L'escrit de remissió certifica que l'expedient ha sigut sotmés a informació pública per mitjà de la publicació en el Butlletí Oficial de la Província de València (BOP) núm. 56, de data 6 de març de 2008, i per mitjà d'inserció en el tauler d'edictes de l'Ajuntament d'Aldaia, sense que s'hi hagen formulat al·legacions.  
Afeccions legals  
L'activitat projectada és concorde a la Llei 10/1998, de Residus, i a la Llei 10/2000, de Residus de la Comunitat Valenciana, de gestió de residus perillosos, per la qual cosa queda sotmesa a la corresponent autorització administrativa de la conselleria competent en medi ambient.  
El Reial Decret 1383/2002, de 20 de desembre, regula la gestió de vehicles al final de la seua vida útil.   
L'emmagatzematge de pneumàtics fora d'ús en requerix la inscripció en el Registre de Productors de Residus de la Comunitat Valenciana d'acord amb el Decret 2/2003, de 7 de gener, del Consell de la Generalitat, pel qual s'aprova el Reglament de la producció, possessió i gestió de pneumàtics fora d'ús.  
El Reial Decret 9/2005, de 14 de gener, sobre activitats potencialment contaminants del sòl, exigix als titulars d'aquelles activitats incloses en la relació del seu annex I segons el CNAE remetre un informe preliminar de situació del sòl ocupat davant de l'òrgan autonòmic competent, d'acord amb l'article 3.1 d'esta reglamentació.  
  
El Decret 266/2004, del Consell de la Generalitat, que desplega la Llei 7/2002, de 3 de desembre, de la Generalitat Valenciana, de Protecció contra la Contaminació Acústica, exigix, en l'article 18, la realització d'auditories acústiques per a aquelles activitats susceptibles de produir sorolls i vibracions.  
Tot això, sense perjuí de les autoritzacions que calga obtindre d'altres organismes, de conformitat amb la normativa sectorial que siga aplicable.  
Consideracions ambientals  
La parcel·la on s'ubica l'activitat no està sotmesa a cap figura de protecció. Es tracta d'una zona amb vulnerabilitat i accessibilitat d'aqüífers mitjana i no hi ha risc d'inundació (PATRICOVA) segons la cartografia de la Generalitat Valenciana.  
Els principals impactes negatius són els que es podrien produir sobre el sòl, en el cas que s'hi abocaren o emmagatzemaren residus perillosos directament; i sobre el sòl i el subsòl, per les filtracions que podrien aconseguir les aigües subterrànies, pròximes a la superfície en esta zona. Un dels impactes més notables que produïx este tipus d'instal·lacions és l'impacte visual. En este cas s'evitarà ja que l'activitat es realitzarà totalment en una nau tancada, la qual està ubicada en un polígon industrial, per això no altera l'estètica de la zona.  
  
Els residus sòlids que es produïxen són els papers de les oficines i els resultants de la neteja de la nau els quals són arreplegats i depositats en els contenidors que s'habiliten per al fem urbà i retirats diàriament pel servici d'arreplega municipal.   
Respecte als residus perillosos, es distingixen els fluids (gasolina, gasoil, oli del motor, oli de la caixa del canvi, líquid de frens, líquid de servodirecció i fluid del sistema de condicionament de l'aire) i els sòlids (bateries, filtres, catalitzadors). Els residus líquids, s'arrepleguen per un sistema de decantació instal·lant un separador d'hidrocarburs. Este separador d'hidrocarburs està realitzat de fàbrica de rajola amb revestiment impermeable i resistent als greixos i hidrocarburs. Posseïx una primera arqueta de separació de líquids de menor densitat, amb reixa de protecció i detector de nivell i una segona per a l'arreplega de fangs i tapa cega. Estos residus líquids es depositen en uns bidons per al posterior tractament en instal·lacions de reciclatge de residus tòxics i perillosos, per una empresa autoritzada, els quals són transportats en camions degudament reglamentats. Per als residus sòlids, es disposa de contenidors adequats per a emmagatzemar les bateries, filtres i condensadors de PCB/PCT. Existiran, a més, zones apropiades per a emmagatzemar pneumàtics usats, que incloguen mesures contra incendis i prevenció de riscos derivats d'emmagatzematges excessius.  
  
Quant a les aigües residuals, en esta activitat es preveu que siguen sanitàries i industrials. Les aigües negres fecals produïdes en els lavabos que disposa l'activitat s'aboquen a la xarxa de sanejament de la nau que abocarà a la xarxa municipal de clavegueram. Els col·lectors de la xarxa de sanejament són de PVC col·locats sobre llit de formigó, soterrats en el sòl. Les aigües industrials procedents de la neteja de la zona de tractament i descontaminació que arrosseguen els possibles vessaments d'oli es canalitzen cap al separador d'hidrocarburs que s'hi instal·larà. Quan el depòsit d'este separador estiga ple, es buidarà en bidons que seran retirats per una empresa autoritzada. Per a les aigües pluvials de la campa, es disposa d'una bassa de formigó a nivell del sòl per a l'arreplega per escolament de l'esmentada aigua. No s'especifica en el projecte ni en l'estudi d'impacte ambiental el destí de les aigües emmagatzemades en la bassa.  
Les possibles repercussions a què puguen donar lloc el soroll i les vibracions produïdes per les màquines es tractaran d'evitar situant-les a una distància, com a mínim, de 0,7 m dels barandats mitgers i a 1 m de les parets exteriors i pilars. El soroll està previst que es produïsca sempre durant el transcurs de la jornada laboral, i mai durant la nit. El projecte inclou un estudi acústic amb els càlculs de soroll i aïllament acústic dels elements constructius en què es justifica que la repercussió màxima de sorolls en l'exterior del recinte de l'activitat és inferior a 5 dB(A) sobre el nivell mitjà de la zona.  
  
El programa de vigilància ambiental tindrà com a objecte establir un sistema que garantisca el compliment de les indicacions i les mesures correctores i protectores contingudes en l'estudi d'impacte ambiental.  
  
- Tots els elements que s'utilitzen en l'extracció dels vehicles han de ser de material impermeable i seran utilitzats correctament de manera que no produïsquen vessaments. En els casos en què accidentalment es produïsquen vessaments, s'arreplegaran per escolament pel sòl impermeabilitzat per a ser canalitzats a una arqueta i abocats al depòsit d'arreplega de fluids residuals.  
- La solera de les zones de descontaminació dels vehicles serà revisada periòdicament perquè es trobe en bon estat, i si apareixen clavills s'han de reconstruir per a evitar filtracions.  
- Cada tipus de fluids serà emmagatzemat en recipients independents homologats per al seu posterior tractament i reciclatge.  
- No s'apilaran cotxes de costat o pel sostre per a evitar qualsevol possibilitat de vessaments.  
- Els sistemes per a l'emmagatzematge temporal hauran d'estar convenientment identificats per a la seua gestió adequada. Es disposarà de contenidors per als distints tipus de residus.  
- Com a mesura correctora per als possibles errors dels sistemes adoptats per a la descontaminació dels vehicles i evitar qualsevol filtració per algun vessament s'adopta realitzar un sòl impermeabilitzat i resistent a la contaminació per abocament de líquids.  
- Els residus líquids que es produïxen són canalitzats, després del pas per un separador d'hidrocarburs, fins a un depòsit que s'habilita per a este fi i seran retirats per una empresa autoritzada d'arreplega de residus tòxics.  
- El titular de la instal·lació ha de presentar periòdicament les actes de retirada de residus tòxics, i el de la inspecció del bon estat de la solera per a evitar filtracions al subsòl.  
Consideracions jurídiques  
- El projecte examinat constituïx, segons el que preveu l'apartat 6 c.1, de l'annex I, del Decret 32/2006, de 10 de març, del Consell de la Generalitat, pel qual es modifica el Decret 162/1990, de 15 d'octubre, pel qual s'aprova el Reglament per a l'execució de la Llei 2/1989, de 3 de març, d'Impacte Ambiental, un dels supòsits fàctics en què resulta preceptiva la formulació d'una declaració d'impacte ambiental, prèviament a la resolució administrativa que s'adopte per a l'aprovació definitiva d'aquell, segons es desprén de l'article 5 de la Llei d'Impacte Ambiental i concordants del seu reglament.  
- L'expedient ha observat els tràmits previstos en el Decret 162/90, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental en la Llei 2/1989, de 3 de març, de la Generalitat Valenciana, i en les altres disposicions que se li apliquen.  
- L'article 5 de la Llei 2/1989, de 3 de març, d'Impacte Ambiental, atribuïx a l'òrgan mediambiental la competència en la formulació de la declaració d'impacte ambiental dels projectes sotmesos a esta.   
  
- L'article 16, apartat 2, lletra m), del Decret 217/2007, de 26 d'octubre, pel qual es modifica el Decret 131/2007, de 27 de juliol, del Consell, pel qual s'aprova el Reglament Orgànic i Funcional de la Conselleria de Medi Ambient, Aigua, Urbanisme i Habitatge atribuïx a la Direcció General de Gestió del Medi Natural la competència sobre l'avaluació d'impacte ambiental.  
Per tot això, fent ús de les facultats que tinc legalment atribuïdes, formule la declaració d'impacte ambiental següent:  
  
Primer  
Estimar acceptable, només als efectes ambientals i sense perjuí de l'obtenció prèvia de les autoritzacions sectorials que s'apliquen, el projecte «Centre de Vehicles Fora d'Ús (VFU)», promogut per Desguace Malvarrosa, SL, que s'ha d'ubicar en el polígon industrial La Lloma, carrer d'Ovidi Montllor, 1, del terme municipal d'Aldaia, província de València, sempre que es faça d'acord amb el que establix l'estudi d'impacte ambiental, el projecte tècnic i la resta de documentació que constituïx l'expedient avaluat, així com de l'apartat segon de la present resolució.  
  
Segon  
Se supedita l'execució del projecte esmentat al compliment dels condicionants següents:  
1. S'haurà d'obtindre el preceptiu permís municipal d'abocament a la xarxa municipal de clavegueram per a les aigües residuals sanitàries i pluvials.  
2. Queda prohibida la neteja de les instal·lacions per aigualeg. S'ha d'efectuar per mitjà d'agranament en sec.  
3. S'ha d'efectuar una inspecció periòdica de l'estat de la impermeabilització del paviment en les zones de recepció, descontaminació i emmagatzematge de residus perillosos, a fi d'assegurar que no es produixen abocaments al sòl.  
4. El programa de vigilància ambiental, contingut en l'estudi d'impacte ambiental, ha d'incloure el control dels nivells sonors de l'activitat a la seua posada en marxa i posteriorment, amb la periodicitat establida en la reglamentació vigent.  
5. A fi de garantir l'eficiència dels recursos hídrics, així com per a assegurar la protecció del sòl i aqüífers, s'haurà de certificar l'estanquitat de les basses de què disposa la instal·lació.  
6. La solera de la zona del pati exterior, haurà de disposar d'un sistema d'arreplega de vessaments i abocaments accidentals que desembocarà en una arqueta cega projectada i, en cap cas, abocarà a la xarxa de clavegueram.  
7. Els depòsits de gasolina, gasoil, oli i altres líquids situats en la zona de pati exterior segons el pla visat amb data 24 de gener de 2008, hauran d'estar coberts i disposar de cubetes de seguretat per a evitar possibles vessaments accidentals.  
8. S'haurà de presentar davant de l'òrgan competent un informe preliminar de situació del sòl per tractar-se d'una activitat considerada potencialment contaminant del sòl.  
9. D'acord amb el Decret 2/2003, de 7 de gener, del Consell de la Generalitat Valenciana, els pneumàtics han de ser entregats a un gestor de residus autoritzat, per a este fi l'empresa ha de sol·licitar la seua inscripció en el registre de productors de residus de la Comunitat Valenciana i ha de portar un registre documental, que estarà en tot moment a disposició de la conselleria competent en medi ambient, en el qual figuraran la quantitat i els documents d'entrega i acceptació a les empreses gestores de pneumàtics fora d'ús degudament inscrites i autoritzades.  
10. Haurà de dur un registre documentat del programa de vigilància ambiental inclòs en l'estudi d'impacte ambiental als efectes d'acreditar l'adopció i l'execució de les mesures preventives i correctores proposades i la comprovació de la seua eficàcia.  
11. D'acord amb l'article 4 del KON 8845/1986, de 28 de juny, modificat per la Llei 9/2006, de 28 d'abril, el promotor haurà de comunicar a l'òrgan ambiental (per escrit), amb la suficient antelació, la data de començament de l'execució del projecte.  
12. Qualsevol modificació o ampliació del projecte presentat, així com si es detecta algun impacte ambiental no previst en l'estudi d'impacte ambiental, haurà de ser comunicat a l'òrgan ambiental competent que establirà, si és procedent, l'aplicació de noves mesures correctores.  
  
Tercer  
Notificar a les parts interessades que contra esta resolució, per no ser un acte definitiu en via administrativa, no es pot interposar cap recurs, la qual cosa no és inconvenient perquè puguen utilitzar-se els mitjans que en defensa del seu dret i dels seus interessos consideren pertinents.  
  
Quart  
Publicar en el Diari Oficial de la Comunitat Valenciana esta declaració d'impacte ambiental, d'acord amb el que disposa l'article 28 de l'esmentat Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'Impacte ambiental.  
  
València 27 de juny 2008.- La directora general de Gestió del Medi Natural: M. Ángeles Centeno Centeno.  
  
  
Declaració d'impacte ambiental  
  
Expedient: 160/2008- AIA.  
Títol: Canvi de traçat de camí rural en la partida les Alcúdies, Benidoleig (Alacant).  
Promotor: Kay Ronald Bölke.  
Òrgan substantiu: Ajuntament de Benidoleig.  
Descripció del projecte.  
El projecte proposat consistix en la construcció de dos sendes que enllaçaran amb camins ja oberts els quals proporcionaran accessibilitat a les parcel·les 30, 31 i 50 del polígon 11 del terme municipal de Benidoleig.   
L'amplària de les sendes projectades serà de 2,16 metres i les longituds de 33,93 i 30,83 respectivament.  
Es tracta de dos trams plans que transcorren per antigues terrasses de cultiu. Per a les connexions de la senda i el camí rural es realitzaran rampes de pendent màxim del 20%.   
Ambdós trams es projecten amb pendent transversal de l'1% per a facilitar la ràpida evacuació de l'aigua. Per a això, en el tram més meridional es practicarà una xicoteta cuneta en el costat sud.   
L'explanació es realitzarà eliminant la capa superior de terra vegetal. La contenció de terres dels buidatges es realitzarà per mitjà de murs de pedra d'acord amb la tipologia del lloc.   
Quant a l'execució del camí, este es justifica de la manera següent: «La modificació proposada permet la millor utilització agrícola de les finques 30, 31 i 50, ja que les agrupa en una unitat de cultiu, permet que puguen ser tancades segons les indicacions de les ordenances municipals de Benidoleig i millora el servici i accés a les parcel·les que ja no utilitzen l'esmentada senda».  
Tramitació administrativa  
1. Informació pública. Remissió de l'expedient  
L'expedient (projecte, estudi d'impacte ambiental, document de síntesi, certificat de realització del tràmit d'informació pública, certificat de compatibilitat urbanística) va tindre entrada en el Registre dels Servicis Centrals de la Conselleria de Medi Ambient, Aigua, Urbanisme i Habitatge el dia 9 de maig de 2008.  
La informació pública es va realitzar per mitjà d'inserció d'anunci en el Diari Oficial de la Comunitat Valenciana núm. 5640, del dia 15 de novembre de 2007, i per mitjà d'exposició en el tauler d'anuncis de l'Ajuntament de Benidoleig.  
Durant el període d'informació pública no s'hi van produir al·legacions.  
S'adjunta a l'expedient una còpia de la sol·licitud de l'informe regulat en l'article 11 de la Llei 4/1998, del Patrimoni Cultural Valencià.   
Afeccions legals  
- Segons el certificat de compatibilitat urbanística emés per l'Ajuntament de Benidoleig, la qualificació urbanística del sòl on van a realitzar-se les sendes proposades és de sòl no urbanitzable comú «i és compatible l'activitat projectada amb la normativa i el planejament urbanístic municipal».  
- Segons l'inventari forestal de la Comunitat Valenciana:  
Parcel·les 30 i 31 (afectades pel projecte): no forestals.  
Parcel·la (50 no afectada pel projecte): la subparcel·la sud d'esta parcel·la figura en l'inventari forestal de la Comunitat Valenciana com a forestal; la resta de la parcel·la no es considera terreny forestal.  
- La parcel·la 30, part de la parcel·la 31 i part de la parcel·la 50 del polígon 11, es troben dins del perímetre d'incendi forestal.   
No obstant això, l'obertura de les sendes es realitzarà en sòls qualificats com a no forestals per l'Inventari forestal de la Comunitat Valenciana, per tant no s'aplicaran a estos les restriccions legals establides per als terrenys forestals incendiats.   
L'actuació proposada no afecta espais protegits en virtut de la Directiva 92/43/CEE relativa a la conservació dels hàbitats naturals i de la fauna i flora silvestres; tampoc afecta forests d'utilitat pública, camins ramaders ni cap zona proposada d'ampliació per a ZEPA a la Comunitat Valenciana.  
El projecte proposat no afecta espais inclosos en l'àmbit de protecció de la Llei 11/1994, de 27 de desembre, d'Espais Naturals Protegits de la Comunitat Valenciana.   
Consideracions ambientals  
1. Elements ambientals que poden veure's afectats de forma important pel projecte d'activitat  
La zona afectada pel projecte es caracteritza per la presència d'un paisatge propi de les zones de cultius de secà; es tracta de terrenys amb importants limitacions d'ús a causa de la unió de factors com ara pendent, litologia, grossària del sòl, i és un factor a destacar l'alt risc d'erosió que patix el territori.   
L'estudi d'impacte ambiental no destaca elements ambientals d'interés per a protegir.  
Quant a les afeccions al patrimoni històric no s'han trobat dades de l'existència en la zona d'elements integrants del patrimoni cultural valencià.  
2. Identificació i valoració d'impactes  
L'estudi d'impacte ambiental enumera els impactes que ocasionarà la realització del projecte: modificació de la capacitat agrològica del sòl, modificació del drenatge superficial, augment de l'erosió i pèrdua de la vegetació.  
3. Consideracions sobre la proposta de mesures protectores, correctores i programa de vigilància ambiental  
S'establixen les següents mesures correctores i protectores:  
-Trasllat dels materials a un abocador controlat.  
- Protecció de desmunts amb murs de pedra.  
- Canalització de les aigües per mitjà de cunetes.  
- Paralització de les obres en cas d'aparició de troballes arqueològiques.  
El programa de vigilància ambiental arreplega una sèrie de mesures tant en la fase de construcció com de funcionament a fi d'evitar afeccions innecessàries sobre el medi que es consideren adequades.  
  
No obstant això, cal assenyalar que la connexió d'estos nous trams de camí amb el ja existent requerirà la realització de rampes amb un pendent màxim de fins a un 20%. Per això és necessari que, en la mesura que siga possible, se suavitze este pendent i que es permeta, en el cas que això no siga possible, l'ús d'algun material que done estabilitat a les rampes (preferiblement no de tipus asfàltic) i evite l'erosió, sempre d'acord amb el que les ordenances municipals dicten respecte d'això.  
  
Quant a les actuacions previstes en les parcel·les, s'haurà de tindre en compte la qualificació de forestal de la zona sud de la parcel·la 50 del polígon 11. Queda, per tant, sota les restriccions imposades als terrenys forestals incendiats.  
Consideracions jurídiques  
1. El projecte examinat constituïx un dels supòsits fàctics en què és preceptiva la formulació d'una declaració d'impacte ambiental, prèviament a la resolució administrativa que s'adopte per a l'aprovació definitiva d'aquell, segons es desprén de l'article 5t de la Llei d'Impacte Ambiental i concordants del seu Reglament. Annex I. 1.i)  
  
2. En l'expedient s'han observat els tràmits previstos en el Decret 162/1990, de 15 d'octubre, del Consell de la Generalitat Valenciana, modificat pel Decret 32/2006, pel qual s'aprova el Reglament d'Impacte Ambiental; en la Llei 2/1989, de 3 de març, de la Generalitat Valenciana, i en les altres disposicions que són d'aplicació.  
  
3. L'article 16 del Decret 131/2007, modificat pel Decret 217/2007 del Consell, pel qual s'aprova el Reglament Orgànic i Funcional de la Conselleria de Medi Ambient, Aigua, Urbanisme i Habitatge, atribuïx a la Direcció General de Gestió del Medi Natural la competència sobre l'avaluació d'impacte ambiental de plans, programes i projectes, així com de qualsevol altres accions dutes a terme tant pels poders públics com pels particulars en el territori de la Comunitat Valenciana.   
  
Per tot l'anterior formule la següent declaració d'impacte ambiental:  
  
Primer  
Estimar acceptable, només als efectes ambientals i sense perjuí de l'obtenció prèvia de les autoritzacions sectorials que són aplicables, el projecte de canvi de traçat de camí rural en la partida les Alcúdies, del terme municipal de Benidoleig (Alacant), sempre que este es realitze d'acord amb les previsions de l'estudi d'impacte ambiental i els condicionants i modificacions establits a continuació:  
  
1. Com més prompte millor, haurà de remetre's a la Direcció General de Gestió del Medi Natural l'informe establit en l'article 11 de la Llei 4/1998, del Patrimoni Cultural Valencià.   
2. S'ha d'intentar, si és possible, suavitzar el pendent entre els camins existents i les rampes de connexió previstes. Si això no és possible, podrà emprar-se (en les rampes) algun tipus de material que evite arrossegaments (preferentment no asfàltic).  
3. La realització de les obres s'ha de dur a terme fora del període de pluges.  
4. S'han de revisar anualment els dos nous trams del camí i s'han de dur a terme les obres que siguen necessàries per a anul·lar, si és el cas, l'aparició de fenòmens erosius.  
5. Cal respectar el Decret 7/2004, de 23 de gener, del Consell de la Generalitat, pel qual s'aprova el plec general de normes de seguretat en prevenció d'incendis forestals a observar en l'execució d'obres i treballs que es realitzen en terreny forestal o en els seus voltants.  
  
  
Segon  
Notificar a les persones interessades que contra esta resolució, per no ser un acte definitiu en via administrativa, no es pot interposar cap recurs; la qual cosa no és inconvenient perquè puguen utilitzar-se els mitjans que en defensa del seu dret consideren pertinents.   
  
Tercer  
Publicar esta declaració d'impacte ambiental en el Diari Oficial de la Comunitat Valenciana de la forma reglamentària, d'acord amb el que disposa l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'Impacte Ambiental.  
  
  
València, 3 de juny de 2008. La directora general de Gestió del Medi Natural: M. Ángeles Centeno Centeno.  
  
  
Declaració d'impacte ambiental  
  
Dades de l'expedient en el Servici d'Avaluació d'Impacte Ambiental.  
Expedient: 26/2008 - AIA.  
Títol: Kinepolis i centre d'oci Heron City Paterna (València).   
Autoritat substantiva: Ajuntament de Paterna i CTU València.  
Localització: terme municipal de Paterna.  
Descripció del projecte   
1. Objecte de projecte  
La mercantil Kinepolis España, SA, va implantar en el terme municipal de Paterna un complex cinematogràfic sobre terrenys del sector 14, per mitjà del Projecte d'Urbanització de la Unitat d'Execució 1 (UE1) del Sector 14 de Paterna (València).   
D'acord amb el Pla General d'Ordenació Urbana de Paterna, aprovat definitivament per la Comissió Territorial d'Urbanisme de la Conselleria d'Obres Públiques, Urbanisme i Transports, en sessió de 15 de novembre de 1990, el centre d'oci s'emplaça en sòl classificat com a sòl urbà d'ús dominant terciari.  
Heron City Paterna, SL, va adquirir els terrenys i el complex cinematogràfic i va promoure addicionalment el desenrotllament d'un complex lúdic comercial (Heron City Paterna) compost pels cines Kinepolis, un gimnàs, una pista de birles i una sèrie de locals dedicats a la restauració i al comerç. Heron City va iniciar la seua activitat l'any 2002.  
Per sentència del Tribunal de Justícia de les Comunitats Europees, de 16 de març de 2006, es condemna el Regne d'Espanya per incompliment de les obligacions que li corresponen en les directives 85/337/CEE, modificada per la Directiva 97/11/CEE, relatives a l'avaluació de les repercussions de determinats projectes públics i privats sobre el medi ambient, per no haver-se adaptat el dret espanyol de forma completa a estes.   
L'Estat espanyol, així com esta Conselleria, insten l'Ajuntament de Paterna a requerir a les mercantils Kinepolis España i Heron City la presentació d'un estudi d'impacte ambiental realitzat amb caràcter posterior a la implantació de l'activitat i que tracte de valorar les possibles afeccions mediambientals del centre d'oci.   
  
L'Ajuntament de Paterna dicta un decret, en data 14 de febrer de 2007, en el qual desestima les al·legacions presentades i requerix tant a Kinepolis España, com a Heron City, a fi que en el termini màxim de dos mesos presenten davant d'eixe Ajuntament un estudi d'impacte ambiental realitzat amb caràcter posterior a la implantació de l'activitat que tracte de valorar les afeccions mediambientals del centre d'oci.  
  
La documentació presentada consta d'estudi d'impacte ambiental, d'estudi de contaminació lumínica i d'estudi acústic.  
2. Descripció de les característiques més rellevants del projecte  
El centre d'oci Heron City Paterna es troba ubicat en la carretera d'Ademús, eixides 6 i 7, en el terme municipal de Paterna, en la comarca de l'Horta. Pertany al denominat sector 14 del Pla General d'Ordenació Urbana de Paterna i està delimitat per la CV - 3103 (antiga C - 234) al nord-oest, el carrer de Sueca al sud-est, l'autovia CV - 35 al sud-oest i el límit de sòl urbà industrial al nord-oest.  
El centre d'oci és un centre d'entreteniment que oferix distintes activitats ubicades en locals situats en diversos edificis, entre els quals hi ha zones públiques exteriors, i en la part posterior i lateral aparcaments a l'aire lliure.  
Les accions susceptibles de produir impactes sobre el medi ambient són les derivades del seu funcionament, durant aproximadament sis anys, i l'existència de les activitats i instal·lacions ubicades en el centre d'oci. En general, s'han de tindre en compte la generació de residus, d'aigües residuals, emissions a l'atmosfera (gasos contaminants, sorolls, vibracions, olors, emissions lluminoses) i consum de recursos.   
  
Cal tindre en compte que es tracta d'activitats que porten diversos anys en funcionament i que disposen de les respectives llicències d'activitat, les quals són concedides a partir d'un projecte que comporta l'establiment d'unes mesures correctores que actualment s'apliquen. Per tot això, l'avaluació que es realitzarà es basarà en el seguiment de la gestió que es realitza en el centre per a minimitzar les accions susceptibles de produir impactes i controlar que no tinguen repercussions significatives en el medi ambient.   
3. Alternatives  
No hi ha alternatives tècnicament viables al projecte per tractar-se d'una activitat que funciona des de fa diversos anys.  
Tramitació administrativa  
1. Admissió a tràmit  
En este Servici s'ha rebut documentació relativa a centre d'oci Kinepolis i Heron City de Paterna (València), expedient de consulta número 48/2007- AMB del Servici d'Avaluació d'Impacte Ambiental, remesa per l'Ajuntament de Paterna (València), amb data entrada en el Servici d'Avaluació Ambiental de 22 de febrer de 2007.   
  
En data 3 d'octubre de 2007 s'emet la resolució de l'expedient de consulta número 48/2007- AMB, la qual conclou que haurà de sotmetre l'estudi d'impacte ambiental, junt amb la resta de documentació tècnica adjunta, al tràmit d'informació pública per un període de 30 dies, d'acord amb el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'Impacte Ambiental. Una vegada acabat este tràmit, es remetrà el certificat de la publicació emés per l'Ajuntament junt amb la resta de documentació administrativa a este Servici per a continuar el procés d'avaluació d'impacte ambiental i poder emetre la corresponent declaració d'impacte ambiental per al centre d'oci Kinepolis i Heron City de Paterna (València).  
  
En data 31 de gener de 2008, s'obri un expedient del Servici d'Avaluació Ambiental Estratègica amb núm. 26/2008 - AIA, la documentació del qual consta d'estudi d'impacte ambiental, estudi de contaminació lumínica i estudi acústic.  
2. Informació pública  
La modificació puntual junt amb l'estudi d'impacte ambiental es van exposar al públic, segons anuncis publicats en el BOP núm. 5108, de 7 de maig de 2008, així com durant el termini que va des del dia 12 de maig fins al 17 de juny de 2008, ambdós inclosos, en el tauler d'edictes de l'Ajuntament de Paterna, sense que s'hi presentara cap al·legació, segons consta en el certificat expedit per la secretària general de l'Ajuntament de Paterna, emés en data 19 de juny de 2008.   
Sol·licitud d'informes sectorials  
En l'expedient incoat no s'inclouen informes sol·licitats durant la seua tramitació.  
Afeccions legals ambientals  
1. Espais naturals protegits  
El projecte plantejat no afecta cap espai natural protegit de la Comunitat Valenciana.  
2. Inventari Forestal de la Comunitat Valenciana   
No hi ha cap terreny classificat com a sòl forestal, registrat per l'Inventari Forestal de la Comunitat Valenciana, dins de l'àmbit del sector proposat.  
3. Rambles i llits   
Dins de l'àmbit del sector no transcorre cap barranc o llit que puga veure's afectat per la modificació.   
4. PATRICOVA  
D'acord amb el PATRICOVA i consultada la seua cartografia, en el sector objecte d'estudi no hi ha cap zona classificada com a zona de risc d'inundació.   
5. Disponibilitat de recursos hídrics, residus urbans i aigües residuals  
Respecte a la disponibilitat de recursos hídrics. La disponibilitat és òptima atés que l'empresa subministradora d'aigua del municipi de Paterna, Aigües de Paterna, SL, abastix el centre d'oci Kinepolis des del seu inici d'activitats, fa diversos anys, amb un resultat favorable; presenta un consum anual de 12.000 m³ més el consum propi dels diferents locals, produïts per elements de cuina i els lavabos.  
  
Respecte a la gestió de les aigües residuals. Les aigües residuals són gestionades per l'EDAR del municipi, les quals són conduïdes des del centre per mitjà de la xarxa municipal. En el Projecte d'Urbanització de la Unitat d'Execució 1 (UE- 1) del Sector 12 de Paterna es va establir la xarxa de sanejament i drenatge, la qual disposa d'un sistema separatiu d'aigües pluvials i residuals que funciona diversos anys des de l'inici de les activitats, amb un resultat favorable.   
Les aigües residuals generades per les distintes activitats són, fonamentalment, aigües negres domestiques o assimilables que no requerixen depuració prèvia abans de l'abocament a la xarxa de clavegueram municipal. Només les activitats que presenten servici de cuina, tenen instal·lada una xarxa de separadors de greixos com a tractament previ a l'abocament a la xarxa.  
Respecte a la gestió dels residus sòlids urbans. El centre d'oci disposa de servici d'arreplega i gestió dels residus que es generen en les seues activitats des de la seua obertura fa diversos anys. S'arrepleguen per separat els residus sòlids urbans (RSU), els residus de paper i cartó, i els envasos i residus de vidre. L'empresa Fomento de Construcciones y Contratas, SA (FCC) realitza des de diversos anys, i així s'acredita, l'arreplega i la gestió dels RSU i el paper i cartó generats; mentres que l'empresa Gonzalo Mateo s'encarrega de l'arreplega i gestió del vidre generat.  
6. Jaciments arqueològics   
En la documentació aportada no es presenta l'informe favorable als efectes patrimonials previstos en l'article 11 de la Llei 4/98, d'11 de juny, del Patrimoni Cultural Valencià, relatiu a l'estudi d'impacte ambiental de la modificació puntual núm. 4 de les normes subsidiàries de plans.  
Consideracions jurídiques  
1. El projecte examinat constituïx un dels supòsits fàctics en què és preceptiva la formulació d'una declaració d'impacte ambiental, prèviament a la resolució administrativa que s'adopte per a l'aprovació definitiva d'aquell, segons es desprén de l'article 5t de la Llei d'Impacte Ambiental i concordants del seu Reglament, annex I, apartat 8.g del Decret 162/1990, de 15 d'octubre.  
2. En l'expedient s'han observat els tràmits previstos en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental, modificat pel Decret 32/2006, de 10 de març, del Consell de la Generalitat; en la Llei 2/1989, de 3 de març, de la Generalitat Valenciana, i en les altres disposicions que són d'aplicació.  
3. L'article 16.2. m) del Decret 131/2007, de 27 de juliol, del Consell de la Generalitat, pel qual s'aprova el Reglament Orgànic i Funcional de la Conselleria de Medi Ambient, Aigua, Urbanisme i Habitatge, atribuïx a la Direcció General de Gestió del Medi Natural la competència sobre l'avaluació de l'impacte ambiental.  
Per tot l'anterior, i fent ús de les facultats que tinc legalment atribuïdes, emet la següent declaració d'impacte ambiental.  
  
Primer   
Estimar acceptable, als efectes ambientals i sense perjuí de l'obtenció prèvia de les autoritzacions sectorials que són d'aplicació, el projecte Kinepolis i centre d'oci Heron City Paterna (València), sempre que este s'adeqüe al que establix la documentació presentada i supeditat al compliment dels condicionants exposats en el punt segon d'esta declaració.  
  
Segon  
Se supedita l'aprovació definitiva a què es reflectisca en les fitxes de planejament i gestió del projecte els següents condicionants:  
1. Les mesures correctores s'han de completar amb els aspectes següents:  
L'Ajuntament haurà de vetlar perquè l'abocament generat continue complint els límits d'abocament establits en l'ordenança d'abocaments de l'entitat de sanejament d'aigües a fi de preservar la integritat del sistema de sanejament i la qualitat de l'efluent.   
L'Ajuntament de Paterna ha de vetlar perquè el consum de recursos hídrics continue tenint la disponibilitat i compatibilitat amb les previsions dels plans hidrològics, a més de no afectar altres usos existents legalment implantats.  
2. Són nuls de ple dret les resolucions o els acords d'autorització o aprovació de qualsevol projecte, pla o programa que s'adopten sense observar, totalment o absolutament, els procediments d'avaluació ambiental que regula la llei.   
3. Tota la normativa específica d'ordenació de zones industrials, totes les mesures preventives i correctores proposades i pressupostades i els condicionants exposats hauran de ser arreplegats per la normativa urbanística del projecte, tant en allò referent al plantejament en si, com en allò corresponent a les respectives fases d'execució i funcionament.  
  
  
Tercer  
Es notifica a les parts interessades que contra la present resolució, per no ser un acte definitiu en via administrativa, no es pot interposar cap recurs, la qual cosa no és inconvenient perquè puguen utilitzar-se els mitjans que en defensa del seu dret i dels seus interessos consideren pertinents.  
  
Quart  
Esta declaració d'impacte ambiental es publicarà en el Diari Oficial de la Comunitat Valenciana d'acord amb el que disposa l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'Execució de la Llei 2/1989, de 3 de març, d'Impacte Ambiental, modificat pel Decret 32/2006, de 10 de març, del Consell de la Generalitat.  
  
  
València, 19 de juny de 2008. La directora general de Gestió del Medi Natural: M. Ángeles Centeno Centeno.  
  
  
Declaració d'impacte ambiental  
  
Expedient 186/2008 - AIA.  
Títol: Granja porcina de producció de gorrins.  
Promotor: Magropor, SL.  
Autoritat substantiva: Direcció General per al Canvi Climàtic.  
Objecte del projecte: obtindre l'autorització ambiental integrada per a l'inici de l'activitat de producció de gorrins.  
Localització: polígon 15, parcel·la 626, subparcel·la f, i parcel·la 627, subparcel·les a, b, c, d, e, del terme municipal d'Utiel (València).  
Descripció del projecte  
1. Descripció de les característiques més rellevants del projecte  
Es pretén obtindre l'autorització ambiental integrada per a iniciar una activitat de producció de gorrins, les característiques de la qual, segons la documentació aportada, són:  
L'activitat consistix en la producció de gorrins fins al deslletament, amb una capacitat per a 1.500 mares amb la seua descendència fins al deslletament, 240 gorrins de 6 a 20 kg, 697 porcs d'engreix i 32 verros.  
Es disposa d'una superfície de 76.066 m² dels quals 10.969,9 m² corresponen a superfície ocupada per les construccions. L'explotació estarà constituïda per nau de gestació, nau de gestació confirmada, nau de maternitat, nau d'engreix, nau magatzem i nau oficina-vestidor. Es destinaran 225 m² a aparcament i 3.500 m² a bassa de purins.  
  
S'estima una producció de purins de 9.443 m³/any, calculada basant-se en el Reial Decret 324/2000 d'ordenació de les explotacions porcines. Els purins quedaran retinguts en fosses de purins (capacitat total emmagatzematge de 1.398,19 m³), des d'on seran canalitzats fins a la bassa de purins (capacitat emmagatzematge de 2.500 m³), amb la qual cosa es disposa d'una autonomia d'emmagatzematge superior a tres mesos. Es necessiten 167,15 ha de superfície en explotació agrícola on aplicar els purins. Es disposa de suficient superfície (173,26 ha) per a la qual s'aporta cèdula de propietat, així com contracte d'acceptació de purins subscrit pels propietaris d'estes parcel·les.  
Les aigües residuals dels lavabos es conduiran fins a les fosses de purins.   
Com a mesures higienicosanitàries que s'han d'adoptar en l'explotació s'inclou la instal·lació de tanca perimetral, gual sanitari a l'entrada de l'explotació i malla metàl·lica en les finestres i buits de les naus.  
Els residus zoosanitaris, així com els cadàvers que es generen en l'explotació, seran emmagatzemats en contenidors especials i entregats a les empreses gestores autoritzades corresponents.  
Els cadàvers que es generen en l'explotació es depositaran en contenidors habilitats per a este fi i retirats per una empresa gestora autoritzada.  
Les necessitats d'aigua en l'explotació pugen a 13.423 m³/any, que seran cobertes amb aigua de pou. Es pretén dur a terme un sondeig en la parcel·la 627, e del polígon 15, per al qual s'ha sol·licitat autorització a la Confederació Hidrogràfica del Xúquer.  
La distància a la zona urbana més pròxima (Las Cuevas de Utiel) és superior a 4 km.  
Tramitació administrativa  
1. Informació pública. Remissió de l'expedient  
L'expedient es va iniciar el 20 de juny de 2008, amb la remissió per part de la Direcció General de Qualitat Ambiental del projecte bàsic, l'estudi d'impacte ambiental, el document de síntesi i l'expedient administratiu municipal.   
La informació pública s'ha realitzat per mitjà de la publicació en el DOCV núm. 5728, de 26 de març de 2008, i no s'hi han presentat al·legacions.  
2. Sol·licitud d'informes sectorials i documentació complementària  
Informes sectorials  
L'expedient administratiu inclou els informes següents:  
Autorització de la Conselleria de Cultura i Esport de data 19 de setembre de 2007 per a la prospecció arqueològica.  
Sol·licitud de concessió de la confederació Hidrogràfica del Xúquer per a l'aprofitament de l'aigua de pou ubicat en l'explotació.  
Informació pública sense la presentació d'al·legacions.  
Afeccions legals  
La superfície on es localitza la parcel·la es qualifica com a sòl no urbanitzable agrícola (zona XIII), segons la normativa urbanística municipal.  
L'activitat proposada no afecta cap espai natural protegit de la província de València ni cap espai natural actualment inclòs en l'àmbit de plans d'ordenació dels recursos naturals o plans rectors d'ús i gestió aprovats, en tramitació o en redacció, o alguna altra figura reglamentada en desplegament de la Llei 11/94 d'Espais Naturals Protegits de la Comunitat Valenciana.  
Consideracions ambientals  
1. Elements ambientals que poden veure's afectats de forma important pel projecte d'activitat i identificació d'impactes.  
En l'estudi d'impacte ambiental s'ha realitzat la descripció del medi natural, en el qual s'ha inclòs com a mitjà inert: climatologia, edafologia, geologia, hidrogeologia i paisatge; com a mitjà biòtic: flora i fauna. A més s'inclou la definició del medi socioeconòmic i cultural.  
  
El sòl on es localitza l'explotació es caracteritza per ser profund, de textura variable. Fisiogràficament, correspon a un relleu fortament ondulat. La hidrologia de la zona és d'escassa rellevància, segons la cartografia temàtica d'esta Conselleria. La vulnerabilitat a la contaminació d'aqüífers és mitjana. La vegetació correspon a cultius de secà, predominantment olivera. En les proximitats de la zona on es construirà l'explotació hi ha nuclis de vegetació forestal, alternats amb els terrenys de cultiu, tots estos fora de la superfície on es construiran les naus.  
  
La zona on s'exercirà l'activitat no presenta valors ambientals rellevants. Els elements ambientals més destacables susceptibles de ser afectats pel projecte arreplegats en l'estudi d'impacte ambiental i per a la fase de funcionament són: l'aire, per emissió de gasos i olors associat als purins generats i a la presència d'animals i per emissió de sorolls associats al funcionament normal de l'activitat; al sòl, per contaminació associada a l'abocament de purins o per problemes de percolació per impermeabilització deficient, i a l'aigua, superficial i subjacent, per contaminació associada a una gestió incorrecta dels purins o per impermeabilització deficient.  
S'ha realitzat una valoració qualitativa d'impactes, amb la generació d'una matriu d'importància, a partir de la qual es deduïx que la importància dels impactes és en general moderada per a l'activitat.  
2. Consideracions sobre les propostes de mesures correctores  
Entre les mesures correctores proposades en l'estudi d'impacte ambiental, s'inclouen:  
- Les característiques constructives de les fosses de recollida dels purins, així com la bassa d'emmagatzematge d'estos, ha de garantir-ne la impermeabilitat i així evitar possibles infiltracions al subsòl i conseqüentment a les aigües subterrànies.   
- L'aplicació dels purins s'ha de realitzar sobre parcel·les situades a més de 200 m de qualsevol nucli urbà, tal com s'indica en el Reial Decret 324/2000, així com a una distància superior a 1.000 del sondeig d'aigua que subministra aigua potable a la població de Las Casas de Utiel, a fi d'evitar que es produïsquen infiltracions que puguen afectar la qualitat de les aigües de consum humà.  
La gestió de l'activitat, d'acord amb les línies d'explotació descrites en l'estudi d'impacte ambiental complementades amb l'adopció dels condicionants establits en esta declaració d'impacte ambiental, permeten emetre una valoració ambiental favorable a l'activitat.  
  
Consideracions jurídiques  
1. El projecte examinat constituïx un dels supòsits fàctics en què és preceptiva la formulació d'una declaració d'impacte ambiental, prèviament a la resolució administrativa que s'adopte per a l'aprovació definitiva d'aquell, segons es desprén de l'article 5t de la Llei d'Impacte Ambiental i concordants del seu Reglament, annex I apartat 1.h.  
  
2. En l'expedient s'han observat els tràmits previstos en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental; en la Llei 2/1989, de 3 de març, de la Generalitat Valenciana, i en les altres disposicions que són d'aplicació.  
3. L'article 16.2 m) del Decret 131/2007, del Consell, pel qual s'aprova el Reglament Orgànic i Funcional de la Conselleria de Medi Ambient, Aigua, Urbanisme i Habitatge, atribuïx a la Direcció General de Gestió del Medi Natural la competència sobre l'avaluació d'impacte ambiental de plans, programes i projectes, així com de qualsevol altres accions dutes a terme tant pels poders públics com pels particulars en el territori de la Comunitat Valenciana.   
  
Per tot això, i fent ús de les facultats legalment establides, formule la següent declaració d'impacte ambiental:  
  
Primer  
Estimar favorable, només als efectes ambientals i sense perjuí de l'obtenció prèvia de les autoritzacions sectorials que se li apliquen, el projecte d'activitat de cria de gorrins, situada en el polígon 15, parcel·la 626, subparcel·la f, i parcel·la 627, subparcel·les a, b, c, d, e, del terme d'Utiel (València) promoguda per Magropor, SL, sempre que este es realitze d'acord amb les previsions de l'estudi d'impacte ambiental i els condicionants i les modificacions establits a continuació:  
  
Permetre per a l'espècie i orientació de què es tracta conduir les aigües residuals sanitàries fins a les fosses de purins.  
Haurà de disposar de concessió de la Confederació Hidrogràfica del Xúquer per a aprofitament de l'aigua del pou localitzat en l'explotació.  
Haurà de disposar d'informe favorable de la Conselleria de Cultura i Esport a la prospecció arqueològica, de conformitat amb la Llei 4/98, d'11 de juny, de Patrimoni Cultural Valencià.  
Els residus zoosanitaris infecciosos i químics que es produïsquen en l'explotació han de ser manipulats i emmagatzemats degudament, els quals han de ser acumulats en contenidors homologats a este efecte i retirats per gestor autoritzat.  
S'ha de comunicar a esta Direcció General qualsevol variació que es produïsca en el destí dels residus.   
  
Segon  
Notificar a les persones interessades que contra esta resolució, per no ser un acte definitiu en via administrativa, no es pot interposar cap recurs, la qual cosa no és inconvenient perquè puguen utilitzar-se els mitjans que en defensa del seu dret consideren pertinents.  
  
Tercer  
Publicar la present declaració d'impacte ambiental en el Diari Oficial de la Comunitat Valenciana de la forma reglamentària, d'acord amb el que disposa l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'Impacte Ambiental.  
  
  
València, 23 de juny de 2008.- La directora general de Gestió del Medi Natural: M. Ángeles Centeno Centeno.